Α4-0297/96

Ψήφισμα για την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών, σχετικά με τις κοινοτικές δράσεις στον τομέα του τουρισμού κατά το 1994, απόφαση του Συμβουλίου 92/421/ΕΟΚ (COM(96)0029 - C4-0125/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0029 - C4-0125/96),

- έχοντας υπόψη τα άρθρα 3, εδάφιο υ) και 3Β της Συνθήκης ΕΚ,

- έχοντας υπόψη την απόφαση του Συμβουλίου 92/421/ΕΟΚ περί σχεδίου κοινοτικών δράσεων υπέρ του τουρισμού ((ΕΕ L 231, της 13.08.92, σελ. 26)),

- έχοντας υπόψη το Πράσινο Βιβλίο της Επιτροπής για το ρόλο της Ευρωπαϊκής Ένωσης στον τομέα του τουρισμού (COM(95)0097 - C4-0157/95),

- έχοντας υπόψη την Έκθεση της Επιτροπής για την Προστασία των Πολιτών, τον Τουρισμό και την Ενέργεια (SEC(96) 0496),

- έχοντας υπόψη το 1ο Πολυετές Πρόγραμμα «Φιλοξένια» για τον Ευρωπαϊκό Τουρισμό (1997-2000) ((EE 222 της 31.7.1996, σ. 26)),

- έχοντας υπόψη τις γνωμοδοτήσεις της Οικονομικής και Κοινωνικής Επιτροπής της 15ης Σεπτεμβρίου 1994 (94/C 393/25) σχετικά με τον τουρισμό ((ΕΕ C 393 της 31.12.94, σελ. 168)) και της 14ης Σεπτεμβρίου 1995 (95/C 301/15) σχετικά με «το ρόλο της Ευρωπαϊκής Ένωσης στον τομέα του τουρισμού - Πράσινο Βιβλίο της Επιτροπής» ((ΕΕ C 301 της 13.11.95, σελ. 68)),

- έχοντας υπόψη τη γνωμοδότηση της Επιτροπής των Περιφερειών της 2ας Φεβρουαρίου 1995 σχετικά με την πολιτική για την ανάπτυξη του αγροτικού τουρισμού στις περιφέρειες της ΕΕ (95/C 210/17),

- έχοντας υπόψη την Ανακοίνωση της Βαρκελώνης και το Πρόγραμμα Εργασίας που εκδόθηκαν μετά την ολοκλήρωση της Ευρωμεσογειακής Διάσκεψης της 27-28 Νοεμβρίου 1995 ((Δελτίο ΕΕ 11-1995, σελ. 149)), καθώς και το Ψήφισμα του Συμβουλίου της 13ης Μαϊου 1996 σχετικά με την ευρωμεσογειακή συνεργασία στον τομέα του τουρισμού (96/C 155/01) ((ΕΕ C 155 της 30.05.96, σελ. 1)),

- έχοντας υπόψη την οδηγία 95/57/ΕΚ του Συμβουλίου της 23ης Νοεμβρίου 1995 σχετικά με τη συλλογή στατιστικών στοιχείων στον τομέα του τουρισμού ((ΕΕ L 291 της 06.12.95, σελ. 32)),

- έχοντας υπόψη τη μελέτη με τίτλο «Προστασία των τουριστών» που εξέδωσε το Νοέμβριο 1995 η Γενική Διεύθυνση Μελετών του Ευρωπαϊκού Κοινοβουλίου (ΡΕ 165.611),

- έχοντας υπόψη τα ψηφίσματά του της 11ης Ιουνίου 1991 για μια κοινοτική πολιτική στον τομέα του τουρισμού ((ΕΕ C 183 της 15.07.91, σελ. 74)), της 18ης Ιανουαρίου 1994 σχετικά με τον τουρισμό εν όψει του 2000 ((ΕΕ C 44 της 14.02.94, σελ. 61)), της 15ης Δεκεμβρίου 1994 σχετικά με τις κοινοτικές δράσεις υπέρ του τουρισμού κατά το 1993 ((ΕΕ C 18 της 23.01.95, σελ. 159)), την Απόφασή του της 13ης Δεκεμβρίου 1995 για την Κοινή Θέση επί της πρότασης περί των εξ αποστάσεως συναπτομένων συμβάσεων ((ΕΕ C 17 της 22.01.96, σελ. 51)), τα Ψηφίσματά του της 13ης Φεβρουαρίου 1996 για το Πράσινο Βιβλίο της Επιτροπής σχετικά με το ρόλο της Ευρωπαϊκής Ένωσης στον τομέα του τουρισμού ((ΕΕ C 65 της 04.03.96, σελ. 34)), της 13ης Μαρτίου 1996 σχετικά με τη σύγκληση της Διακυβερνητικής Διάσκεψης, την αξιολόγηση των εργασιών της Ομάδας Προβληματισμού και τη διευκρίνιση των πολιτικών προτεραιοτήτων του Κοινοβουλίου εν όψει της Διακυβερνητικής Διάσκεψης ((ΕΕ C 96 της 01.04.96, σελ. 77)), της 6ης Ιουνίου 1996 σχετικά με την κοινή πολιτική στον τομέα των μεταφορών - Πρόγραμμα δράσης 1995-2000 ((EE C 181 της 24.06.96, σελ. 21)), της 19ης Ιουνίου 1996 σχετικά με τους ανήλικους που είναι θύματα βίας ((ΣΠ της 19.09.96, Μέρος ΙΙ, σημείο 8)), καθώς και της 19ης Ιουνίου 1996 σχετικά με την καταστροφή στο κάμπιγκ La Nieves της Biesca (Huesca) ((ΣΠ της 19.09.96, Μέρος ΙΙ, σημείο 13 α))),

- έχοντας υπόψη το έγγραφο «Agenda 21" που εγκρίθηκε στη Διάσκεψη των Ηνωμένων Εθνών για το Περιβάλλον και την Ανάπτυξη (Ρίο ντε Τζανέιρο, 1992),

- έχοντας υπόψη την έκθεση της Επιτροπής Μεταφορών και Τουρισμού και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής και της Επιτροπής Πολιτισμού, Νεότητας, Παιδείας και Μέσων Ενημέρωσης (Α4- 0297/96),

Α. λαμβάνοντας υπόψη ότι η έννοια του τουρισμού, όπως έχει γίνει δεκτή από τους διεθνείς οργανισμούς σαν τον ΟΟΣΑ και τον ΠΟΕ, καλύπτει όλα τα ταξείδια διάρκειας μεγαλύτερης των 24 ωρών που γίνονται για ψυχαγωγία, υποθέσεις, σπουδές και θέματα υγείας και ότι επομένως η τουριστική αγορά αποβλέπει στη δημιουργία και κατανάλωση προϊόντων και υπηρεσιών αναγκαίων για τη μετακίνηση προσώπων πέρα από το συνήθη τόπο διαμονής τους, ανεξαρτήτως του σκοπού για τον οποίο γίνεται,

Β. λαμβάνοντας υπόψη ότι η μετακίνηση τουριστών διεθνώς το 1995 αυξήθηκε κατά 3,8%, με μια αύξηση των εσόδων κατά 7,2%, ποσοστό που αντιπροσωπεύει ποσόν περίπου 372 δις δολαρίων, αύξηση που σύμφωνα με εκτιμήσεις πιθανόν να οδηγήσει σε διπλασιασμό της τουριστικής αγοράς σε διάστημα μικρότερο των είκοσι ετών,

Γ. λαμβάνοντας υπόψη ότι στην ευρωπαϊκή οικονομία ο τουρισμός αντιπροσωπεύει περίπου το 5,5% του ΑΕΠ και προσφέρει απευθείας απασχόληση σε κάπου 9 εκατομμύρια άτομα (το 6% των θέσεων εργασίας στην ΕΕ),

Δ. λαμβάνοντας υπόψη ότι το μερίδιο της Ευρώπης μειώνεται στο σύνολο της αγοράς τουρισμού,

Ε. επισημαίνοντας ότι ο τουρισμός έχει στενούς δεσμούς με άλλους οικονομικούς τομείς και ότι για πολλές περιφέρειες και χώρες αποτελεί την πρώτη και μοναδική πηγή εισοδήματος,

ΣΤ. λαμβάνοντας υπόψη ότι, με αυτά τα οικονομικά και κοινωνικά δεδομένα, θα ήταν κοντόφθαλμο το να επιμείνουμε να μην θεωρούμε αναγκαία την ενσωμάτωση, στην αναθεωρημένη Συνθήκη της ΕΕ, ενός ειδικού κεφαλαίου για τον τουρισμό, υπό την κοινοτική και διεθνή διάστασή του, ως κεντρικού στόχου της Ευρωπαϊκής Ένωσης, στο πλαίσιο της κοινής πολιτικής στον τομέα της εσωτερικής αγοράς,

Ζ. επισημαίνοντας τον κατακερματισμό του τομέα και την ανεπαρκή εκμετάλλευση του δυναμικού του από οικονομική, υγειονομική, φυσική και καλλιτεχνική άποψη,

Η. λαμβάνοντας υπόψη ότι ο τουριστικός τομέας είναι πιθανόν εκείνος που, περισσότερο από οποιονδήποτε άλλο, εξαρτάται από τις δημόσιες πολιτικές που επηρεάζουν την ποιότητα ζωής των τουριστών, την προσφορά υπηρεσιών, την προστασία της φυσικής και πολιτιστικής κληρονομιάς,

Θ. επισημαίνοντας ότι η ζήτηση τουριστικών υπηρεσιών είναι στενά συνδεδεμένη με την υποδομή των μεταφορικών δικτύων,

Ι. λαμβάνοντας υπόψη ότι οι δημόσιες πολιτικές για τον τουριστικό τομέα πρέπει να αποσκοπούν στη βιωσιμότητά του από οικονομική άποψη, από άποψη απασχόλησης και από κοινωνική και περιβαλλοντική άποψη,

ΙΑ. λαμβάνοντας υπόψη ότι η αξιοποίηση των δυνατοτήτων που προσφέρει ο τουρισμός για την καταπολέμηση της ανεργίας και τη δημιουργία νέων θέσεων εργασίας προϋποθέτει πλήρη υποστήριξη - και οικονομική - εκ μέρους της Ευρωπαϊκής Ένωσης,

ΙΒ. επισημαίνοντας ότι, δεδομένης της μεγάλης αύξησης του αριθμού των ηλικιωμένων με ολοένα και μεγαλύτερο προσδόκιμο επιβίωσης και ολοένα και καλύτερο βιοτικό επίπεδο, όπως αναφέρει η «Έκθεση της Επιτροπής σχετικά με την ευρωπαϊκή δημογραφική κατάσταση - 1995" (COM(96)0060), ο τουρισμός της τρίτης ηλικίας μπορεί να αποτελέσει μια μορφή καταπολέμησης της εποχιακότητος, πράγμα που θα σήμαινε τη δημιουργία σταθερής πηγής απασχόλησης στον τουριστικό τομέα

ΙΓ. επισημαίνοντας ότι ο τουρισμός αποτελεί σημαντική συμβολή στην οικονομική σύγκλιση και συμμετέχει δραστήρια στη διάδοση των διάφορων εθνικών πολιτισμών δημιουργώντας ταυτοχρόνως μια εμφανή ευρωπαϊκή ταυτότητα,

ΙΔ. επισημαίνοντας τις θετικές επιπτώσεις που θα έχει ένα ενιαίο ευρωπαϊκό νόμισμα για τον κοινοτικό τουρισμό,

1. επιβεβαιώνει την επανειλημμένως εκπεφρασθείσα θέση του ως προς την ανάγκη δημιουργίας μιας νομικής βάσης για την τουριστική πολιτική κατά την προσεχή αναθεώρηση της Συνθήκης της Ευρωπαϊκής Ένωσης, ώστε να αποκτήσει η πολιτική αυτή τη θεσμική νομιμότητα που πρέπει να έχει ένας τομέας τόσο στρατηγικός, από οικονομική και κοινωνική άποψη και από άποψη απασχόλησης, για την Ευρωπαϊκή Ένωση[semigr ]

2. εύχεται, βάσει του άρθρου 141 του κανονισμού του, την ταχεία δημιουργία, στους κόλπους της Επιτροπής Μεταφορών και Τουρισμού, μιας υποεπιτροπής τουρισμού επιφορτισμένης με την εξέταση του πλήθους των ζητημάτων που είναι εγγενή σ' αυτόν τον παραμελημένο σήμερα τομέα[semigr ]

3. εκφράζει στην Επιτροπή την ικανοποίησή του για το έγγραφο που αυτή παρουσίασε και το οποίο καταγράφει τα κοινοτικά εκείνα μέτρα που απορρέουν απευθείας από το σχέδιο κοινοτικών δράσεων υπέρ του τουρισμού 92/421/ΕΟΚ, καθώς και τα λοιπά κοινοτικά μέτρα που επηρεάζουν μεν τον τουρισμό αλλά έχουν ληφθεί στο πλαίσιο άλλων πολιτικών της Ευρωπαϊκής Ένωσης[semigr ] ζητεί επομένως από την Επιτροπή να παρουσιάσει το συντομότερο δυνατόν την έκθεση τη σχετική με το έτος 1995, βάσει του άρθρου 5 της Απόφασης 92/421/ΕΟΚ[semigr ]

4. ζητεί από την Επιτροπή να εκδίδει τακτικά κάθε χρόνο ένα τέτοιο έγγραφο, με συνημμένους σφαιρικούς στατιστικοοικονομικούς πίνακες σχετικά με τα κονδύλια της Ευρωπαϊκής Ένωσης που χρηματοδοτούν πρωτοβουλίες άμεσα συνδεόμενες με τον τουρισμό[semigr ]

5. θεωρεί αφετέρου ότι, στο μέλλον, το έγγραφο αυτό θα πρέπει να υποδιαιρείται σε δυο κεφάλαια, όπου το ένα θα αφορά τις προαναφερθείσες προτεραιότητες μιας ευρωπαϊκής τουριστικής πολιτικής, δηλαδή:

- την αντιμετώπιση του τουρισμού ως κλάδου στον οποίο θα λαμβάνονται υπόψη οι ανησυχίες τόσο των επιχειρηματιών όσο και των εργαζομένων, καθώς και τη βελτίωση της γενικής ανταγωνιστικότητας του κλάδου, με στόχο τη δημιουργία πρόσθετων θέσεων εργασίας[semigr ]

- τη βελτίωση της ποιότητας των τουριστικών υπηρεσιών,

- τη διαφοροποίηση, τον εξορθολογισμό και τη βελτιστοποίηση των τουριστικών δραστηριοτήτων και προϊόντων,

- την ενσωμάτωση στον τουρισμό της έννοιας της βιώσιμης και ισορροπημένης ανάπτυξης[semigr ]

το δε άλλο κεφάλαιο θα αφορά τους τρεις πόλους ενδιαφέροντος του τουρισμού:

- την ανάπτυξη των επιχειρήσεων, ιδίως των μικρών και μεσαίων,

- την προστασία και ικανοποίηση του τουρίστα-καταναλωτή,

- την προστασία της φυσικής και πολιτιστικής κληρονομιάς[semigr ]

6. τονίζει εκ νέου την ανάγκη μιας «οριζόντιας» θεώρησης για την ενσωμάτωση της τουριστικής διάστασης στις άλλες κοινοτικές πολιτικές, μέσω της δημιουργίας, στις Υπηρεσίες εκείνες της Επιτροπής που συμβάλλουν στην ανάπτυξη του τουρισμού (γεωργία, αλιεία, μεταφορές, περιβάλλον, υγεία, κοινωνικά, ανταγωνισμός, μικρές και μεσαίες επιχειρήσεις κλπ), Μονάδων που θα έχουν ως έργο τον έλεγχο της εφαρμογής των βασικών αρχών μιας τουριστικής πολιτικής σε ευρωπαϊκό επίπεδο, η δε Μονάδα Τουρισμού της ΓΔ ΧΧΙΙΙ θα πρέπει επί πλέον να έχει καθήκοντα γενικού συντονισμού των δραστηριοτήτων των εθνικών τουριστικών οργανισμών[semigr ]

7. θεωρεί ότι πρέπει να ενισχυθούν οι δράσεις για την προώθηση του τουρισμού των νέων σε ενδοκοινοτικό επίπεδο, λαμβάνοντας υπόψη ότι η μερίδα αυτή του πληθυσμού αντιπροσωπεύει τις νέες γενεές των ευρωπαίων πολιτών που θα κληθούν να ολοκληρώσουν στην ανάπτυξη των πολιτικών και πολιτιστικών δεσμών στις οποίες εδράζεται η Ευρωπαϊκή Ένωση[semigr ]

8. επισημαίνει τη σπουδαιότητα του κατάλληλα σχεδιαζόμενου και διαχειριζόμενου αγροτικού τουρισμού για την ανάπτυξη της υπαίθρου και την υποστήριξη των αγροτικών κοινοτήτων, καθώς και τη διατήρηση του τρόπου ζωής τους[semigr ]

9. τονίζει εκ νέου ότι μια κοινοτική παρέμβαση στον τομέα του τουρισμού δεν πρέπει να εκφρασθεί μέσω μιας υπερβολικής κανονιστικής εναρμόνισης αλλά μάλλον μέσω του συντονισμού και της ενισχυμένης συνεργασίας των ευρωπαϊκών οργάνων, των εθνικών, περιφερειακών και τοπικών αρχών, των βιομηχανιών του κλάδου και των εκπροσώπων των κοινωνικοοικονομικών συμφερόντων των τουριστών-καταναλωτών και των εργαζομένων του κλάδου, ως συμβολή στην αντιμετώπιση των προβλημάτων που δημιουργεί στην Ευρώπη η παγκοσμιοποίηση της οικονομίας εν γένει και του τουρισμού ειδικότερα[semigr ]

10. επαναλαμβάνει την ιδιαίτερη σημασία του τουρισμού για τις περιφερειακές και απομεμακρυσμένες περιοχές της Ευρωπαϊκής Ένωσης και προτείνει τη λήψη θετικών μέτρων για την τόνωση του τουρισμού και την προσφορά υπηρεσιών στις περιοχές αυτές και προς το σκοπό της μείωσης της τουριστικής πίεσης στις πλέον τουριστικές περιοχές (πόλεις καλλιτεχνικού ενδιαφέροντος)[semigr ]

11. υπογραμμίζει ότι ο τουρισμός πρέπει να αναγνωριστεί ως βιομηχανία και ότι πρέπει να του χορηγηθούν οι απαραίτητοι πόροι για την ενίσχυσή του, λόγω της ζωτικής του σημασίας για τη δημιουργία θέσεων εργασίας στην Ένωση, καθώς και λόγω του υψηλού ποσοστού μικρομεσαίων επιχειρήσεων του κλάδου και των δυνατοτήτων που αυτές προσφέρουν, ιδίως σε νέους και γυναίκες, για την εξεύρεση εργασίας. Επαναλαμβάνει αφετέρου ότι η τουριστική βιομηχανία θα ωφεληθεί τα μέγιστα από την ολοκλήρωση της ενιαίας αγοράς καθώς και από την καθιέρωση του ενιαίου νομίσματος[semigr ] οι προσπάθειες της Επιτροπής πρέπει επομένως να εστιασθούν στη λήψη μέτρων που θα εξασφαλίσουν την ολοκλήρωση της ενιαίας αγοράς. Τονίζει τέλος τη σημασία ενός ευνοϊκού νομικού και χρηματοοικονομικού περιβάλλοντος για τις εταιρίες του τουριστικού κλάδου[semigr ]

12. θεωρεί τον τουρισμό ως σημαντικό παράγοντα για τη δημιουργία βελτιωμένων συνθηκών ανάπτυξης σε λιγότερο ευνοϊμένες περιοχές, σε περιοχές που αντιμετωπίζουν βιομηχανική παρακμή, καθώς και σε αγροτικές περιοχές[semigr ] μπορεί επίσης να συμβάλει στην επίτευξη αειφόρου ανάπτυξης και σε μια αποτελεσματικότερη καταπολέμηση του κοινωνικού αποκλεισμού στην Ένωση[semigr ]

13. διαπιστώνει ότι η τουριστική βιομηχανία γνώρισε ταχεία ανάπτυξη παγκοσμίως το 1994, ενώ το μερίδιο αγοράς της Ευρώπης παρουσιάζει σταθερή πτωτική τάση. Δεδομένου ότι οι συνθήκες για την περαιτέρω αύξηση της ζήτησης είναι ιδιαίτερα ευνοϊκές, είναι σημαντικό η ευρωπαϊκή τουριστική βιομηχανία να προσαρμόσει την ευρωπαϊκή προσφορά τη ζήτηση αυτή. Τούτο απαιτεί μεγαλύτερη ανταγωνιστικότητα[semigr ]

14. θεωρεί λυπηρό το γεγονός ότι, στο πλαίσιο του κοινωνικού τουρισμού (Ενέργεια 8), δεν υπήρξε καμία ανάληψη δαπάνης, έστω κι αν ολοκληρώθηκαν εντός του 1994 δράσεις που είχαν ξεκινήσει το προηγούμενο έτος[semigr ]

15. θεωρεί ότι πρέπει να εντατικοποιηθούν οι ειδικές ενέργειες υπέρ του τουρισμού για τα άτομα τρίτης ηλικίας. Τα σχετικά προγράμματα μπορούν να οργανώνονται εκτός των περιόδων «τουριστικής αιχμής» με χαμηλότερο κόστος και εξασφαλίζοντας μεγαλύτερη άνεση, λαμβάνοντας υπόψη αφενός ότι η μερίδα αυτή του πληθυσμού δεν κωλύεται ως προς τις ημερομηνίες από εργασιακές υποχρεώσεις και, αφετέρου, ότι με τον τρόπο αυτό βοηθούνται οι τουριστικές επιχειρήσεις στη διάρκεια των περιόδων του έτους που υπάρχει μειωμένη πληρότητα[semigr ]

16. πιστεύει ότι πρέπει να ληφθεί σοβαρότερα υπόψη η αλληλεπίδραση της πολιτικής στον πολιτιστικό και τουριστικό τομέα τόσο σε εθνικό όσο και σε κοινοτικό επίπεδο, και καλεί, συνεπώς, την Επιτροπή να πραγματοποιήσει μελέτη σχετικά με την οικονομική και κοινωνική σπουδαιότητα της σχέσης αυτής. Ιδιαίτερα, πρέπει να μελετηθούν τα οφέλη που θα επέφερε στα κράτη μέλη υποδοχής πολιτιστικού τουρισμού η αύξηση της χρηματοδότησης του προγράμματος Raphael[semigr ]

17. θεωρεί θεμελιώδους σημασίας την προαγωγή της επαγγελματικής κατάρτισης, που είναι κομβικό στοιχείο για τη βελτίωση της ποιότητας των υπηρεσιών που παρέχει ο τουριστικός κλάδος, και ζητεί τη δημιουργία δικτύων κατάρτισης και ανταλλαγών, καθώς και την αναγνώριση επαγγελματικών ειδικοτήτων σε επαγγέλματα που δεν έχουν σήμερα τέτοια αναγνώριση[semigr ]

18. καλεί την Επιτροπή, στο επόμενο Λευκό Βιβλίο για τον τουρισμό, να αναλύσει κυρίως τα ακόλουθα θέματα:

- τη λήψη των πλέον κατάλληλων μέτρων για την ενίσχυση του τουρισμού με στόχο τη δημιουργία θέσεων εργασίας,

- την ανάγκη ολοκλήρωσης της εσωτερικής αγοράς στον τομέα του τουρισμού,

- τη στενή σχέση ανάμεσα στην ανάπτυξη δικτύων υποδομών και στη βιώσιμη ανάπτυξη του τουρισμού[semigr ]

- την προστασία του τουρισμού υπό διαφορετικά πρίσματα:

α) υπό το πρίσμα του τουριστικού επιχειρηματία και των τουριστικών πρακτορείων

β) υπό το πρίσμα του τουρίστα

γ) υπό το πρίσμα των εργαζομένων στον τουριστικό τομέα

- τις συνέπειες που θα έχει για τον τουρισμό η τήρηση των υποχρεώσεων που απορρέουν από το έγγραφο «Agenda 21" του Ρίο ντε Τζανέιρο, σε σχέση μεταξύ άλλων και με τη διαφύλαξη της καλλιτεχνικής και αρχιτεκτονικής κληρονομιάς και του ιστορικού κέντρου των πόλεων της τέχνης[semigr ]

- την ασφάλεια του τουρισμού, ειδικότερα έναντι των πυρκαγιών που οφείλονται στην απροσεξία των τουριστών, καθώς και τον ορισμό, σε έναν ευρωπαϊκό καταστατικό χάρτη, των δικαιωμάτων και των καθηκόντων του τουρίστα και των παροχέων τουριστικών υπηρεσιών[semigr ]

- την πρόσβαση στην τουριστική πληροφόρηση[semigr ]

- τη δημιουργία ενός τουριστικού σήματος ποιότητος για την ταξινόμηση των υπηρεσιών και των κοινοτικών προϊόντων του τομέα[semigr ]

19. επισημαίνει αφετέρου ότι η Επιτροπή θα πρέπει, στο προαναφερθέν Λευκό Βιβλίο, να προσδιορίσει ποιες είναι, στη σύγχρονη κοινωνία, οι διάφορες μορφές τουρισμού (ατομικός, μαζικός, πολιτιστικός, αθλητικός, ψυχαγωγικός, θεραπευτικός, τρίτης ηλικίας, συνεδριακός, επιχειρηματικός κλπ)[semigr ]

20. ζητεί τη θέσπιση κοινού ευρωπαϊκού τουριστικού σήματος προκειμένου να καταστεί δυνατή η ταχεία και ευχερής διάκριση των περιβαλλοντικών και πολιτιστικών ιδιαιτεροτήτων, των υπηρεσιών και των προσφερόμενων ευκαιριών από τις διάφορες τουριστικές περιοχές[semigr ]

21. ζητεί, οι στόχοι που προσδιορίζονται από τα σχέδια κοινοτικής δράσης υπέρ του τουρισμού, να λαμβάνονται υπόψη κατά τη λήψη αποφάσεων σχετικών με έργα υποβαλλόμενα στο πλαίσιο των διαρθρωτικών ταμείων[semigr ]

22. τονίζει ότι, αν και είναι θεμελιώδους σημασίας, η ανάπτυξη ενός συνεκτικού συστήματος συλλογής στατιστικών στοιχείων θα πρέπει να χρηματοδοτείται μέσω της διάθεσης των αναγκαίων κονδυλίων στον προϋπολογισμό Eurostat, ώστε έτσι να απελευθερωθεί ένα μέρος των ισχνών κονδυλίων που προορίζονται για τη διάχυση των αποτελεσμάτων των σχεδίων που αφορούν τον τουρισμό[semigr ]

23. ζητεί να ιδρυθεί ένα διεθνές φόρουμ για να συζητεί και να λαμβάνει μέτρα για θέματα όπως ο σεξουλικός τουρισμός και η γεωγραφική και εποχική κλιμάκωση των διακοπών με σκοπό τη διατύπωση συγκεκριμένων προτάσεων βάσει της διαφοροποίησης του τουριστικού προϊόντος αλλά και την ανάπτυξη νέων μορφών διακοπών[semigr ]

24. διαπιστώνει κάποια πτώση της δημοτικότητας της Ευρώπης ως τουριστικό προορισμό και ότι είναι, συνεπώς, ανάγκη να προωθηθεί η Ευρώπη ως προορισμός με τη χάραξη μιας κοινοτικής πολιτικής για ένα διαρκή και βιώσιμο τουρισμό σε ένα κατάλληλο πλαίσιο προγραμματισμού και διαχείρισης, που θα σέβεται το φυσικό και διαμορφωμένο περιβάλλον και τα δικαιώματα και συμφέροντα του πληθυσμού των χωρών υποδοχής[semigr ]

25. πιστεύει ότι ο τουρισμός μπορεί να συμβάλει περισσότερο στην κατανόηση μεταξύ των λαών μέσω της ενημέρωσής τους για άλλους πολιτισμούς, γλώσσες, παραδόσεις και τρόπους ζωής, και ότι τα στοιχεία αυτά θα πρέπει να επισημαίνονται σε κάθε διαφημιστικό υλικό που προβάλλει ή υποστηρίζει η Ευρωπαϊκή Ένωση[semigr ]

26. προτρέπει την Επιτροπή να συνεργασθεί εκ του σύνεγγυς με το Συμβούλιο της Ευρώπης και την ΟΥΝΕΣΚΟ σε θέματα που αφορούν τον πολιτιστικό τουρισμό και ειδικότερα τη διαχείριση πολιτιστικών χώρων και μνημείων, την καθοδήγηση των επισκεπτών, τη χάραξη πολιτιστικών διαδρομών και τη μεγαλύτερη πρόσβαση σε μνημεία και πολιτιστικούς χώρους μέσω της χρήσης νέων τεχνολογιών[semigr ]

27. ζητεί από την Επιτροπή να πραγματοποιήσει μελέτη για την επίπτωση που θα έχει στην Ευρωπαϊκή Ένωση η περαιτέρω απελευθέρωση των αγορών του κλάδου των τουριστικών υπηρεσιών, ως συνέπεια της Σύμβασης GATS (Γενική Συμφωνία Εμπορίου και Υπηρεσιών) που μονογράφηκε στις 15 Απριλίου 1994 στο πλαίσιο της Συμφωνίας του Μαρακές[semigr ]

28. υπενθυμίζει το περιεχόμενο των ψηφισμάτων της 15ης Δεκεμβρίου 1994 σχετικά με τις κοινοτικές δράσεις στον τομέα του τουρισμού και της 13ης Φεβρουαρίου 1996 σχετικά με την Πράσινη Βίβλο για τον τουρισμό τα οποία ζητούν από την Επιτροπή να κινήσει τις διαδικασίες για τη δημιουργία της Ευρωπαϊκής Υπηρεσίας Τουρισμού[semigr ] η υπηρεσία αυτή, σε συντονισμό με την υπηρεσία περιβάλλοντος, θα μπορούσε να συμβάλει στον καθορισμό των προτεραιοτήτων για μια πολιτική που να σέβεται το περιβάλλον, να αναλύει τις δυνατότητες ορισμένων κορεσμένων παράκτων περιοχών ή πόρων που υφίστανται υπερβολική εκμετάλλευση όπως το νερό κλπ, και να ελέγχει την τήρηση των κανόνων ποιότητος[semigr ]

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Επιτροπή των Περιφερειών τις κυβερνήσεις και τα κοινοβούλια των κρατών μελών, τις περιφέρειες των κρατών μελών που είναι αποκλειστικά αρμόδιες σε θέματα τουρισμού, τις κυβερνήσεις και τα κοινοβούλια της Κεντρικής και Ανατολικής Ευρώπης (ΚΑΕ) αλλά και της Ρωσικής Συνομοσπονδίας και της ΚΑΚ, τις κυβερνήσεις και τα κοινοβούλια των χωρών που βρέχονται από τη Μεσόγειο, τις κυβερνήσεις και τα κοινοβούλια των χωρών του Ευρωπαϊκού Οικονομικού Χώρου (ΕΟΧ), την κυβέρνηση και το κογκρέσο των Ηνωμένων Πολιτειών της Αμερικής, το Συμβούλιο Κοινοτήτων και Περιφερειών της Ευρώπης (ΣΚΠΕ), την Ευρωπαϊκή Επιτροπή Τουρισμού, την Ευρωπαϊκή Επιτροπή Ταξιδίων (ETC), την Παγκόσμια Οργάνωση Τουρισμού, τις εθνικές οργανώσεις τουρισμού των κρατών μελών (ΟΝΤ), τον Οργανισμό Οικονομικής Συνεργασίας και Αναπτύξεως (ΟΟΣΑ), το Παγκόσμιο Συμβούλιο Ταξιδίων και Τουρισμού (WTTC) και την IATM (International Association of Tour Managers).